**Ef. 4:1-3”**

**“Jy is ŉ kind in God se gesin – leef dan soos een.”**

Andries Burger, GK Pinetown, 12 Augustus 2018

Kinders

Jy ken seker spreekwoorde soos “die appel val nie ver van die boom af nie,” en, “aardjie na sy vaartjie”?

Of soortgelyks die Nederlandse “so songen de oude, so piepen de jonge.”

Hierdie spreekwoorde bevestig duidelik dat mens van iemand se gedrag en gesindheid kan agterkom wie hulle ouers is en saam wie het hulle grootgeword en gelewe.

In die eerste drie hoofstukke leer ons wat God alles gedoen het vir ons wat in Christus glo, hoe Hy ons sy kinders gemaak het. Onthou jy nog?

Uitgekies en sondes vergewe deur Jesus se bloed,

uit ons sonde dood saam met Christus lewendig gemaak om nou God kinders saam in sy huisgesin te wees.

Jesus wat in ons harte woon deur geloof sodat ons in liefde gewortel en gegrondves kan wees?

(As jy vorige preke uit Efesiërs gemis het, gaan lees dit of luister daarna van die gemeente se webblad af.)

In die laaste drie hoofstukke leer Paulus dat ons moet lewe soos God se kinders.

Ons is dit en daarom moet ons so wees.

Ons kan en moet nou “aardjie na ons Vaartjie”.

Nie sódat ons sy kinders kan word nie – ons is dit reeds!

En ómdat ons dit is, dáárom moet ons lewe soos Paulus verder leer.

<< Lees Ef. 4:1-16>>

In hierdie 16 verse is die sleutel vir seker al die probleme wat die kerke van vandag beleef.

Ons doen eenvoudig nie wat hier staan nie...

Ek weet dit is ŉ geweldige veralgemening en daarom sal daar sekerlik die allerwonderlikste uitsonderings wees vir wie dit nie waar is nie.

Ek self ken mense en dalk gemeentes wat wel so lewe –

Maar moenie te gou dink jy of hierdie gemeente is so ŉ uitsondering nie.

In v.1 Paulus skryf Paulus dat ons moet lewe soos wat dit gepas is vir God se kinders om te lewe.

As hy dan in die res van die brief leer wat dit behels, dan begin hy (v.2) by die gesindheid wat pas. Daarna gaan hy verder (v.3-6) oor die eenheid in die gemeente en dan (v. 7-16) hoe ons elke een ŉ rol behoort te speel om die gemeente op te bou.

Ons sukkel met al drie hiervan en dit kan wees omdat ons dit nie verstaan nie, of dat ons ongehoorsaam is, of selfs dat ons nie so seker moet wees dat ons regtig kinders van God in sy huisgesin is nie...

Moet dus nie ligtelik hiermee omgaan nie – dis belangrik.

Vandag gaan ek net op v. 1 en 2 fokus want as ons dit nie reg verstaan en prakties uitleef nie, sal ons niks verder in hierdie brief regkry nie.

**Paulus se oproep** (v.1)

Jy kan seker agterkom hoe ernstig hy is as hy sê, “Ek druk julle dit op die hart...” in die OAV is dit vertaal met, “Ek vermaan julle...” en in die meeste Engelse vertalings met, “I beseech you...”, “I urge you...”

Dit is duidelik nie net ŉ goeie idee of ŉ versoek nie.

Dit is soos daardie oproep instruksie wat ons jare gelede gekry het vir militêre diens. Dit is ŉ oproep waarvoor jy nie kan nee sê nie.

Hy roep ons op dat ons lewe moet ooreenstem met ons roeping.

`

As jy die manier hoe jy lewe op een kant van ŉ skaal sit, dan moet dit netsoveel weeg as jou roeping aan die anderkant van die skaal.

Jou lewe moet nie so gelykvormig aan die wêreld wees of so vol van jouself dat jy en jou lewe te lig gevind word nie.

Op die roeping kant van die skaal staan die wonderlike genade dat jy geroep word om te wees wat God jou gemaak het. Sy kind in sy huisgesin, verlos deur Jesus se offer aan die kruis, uit jou sonde dood opgewek saam met Jesus, gewortel en geanker in liefde, gevul met God se volheid.

En aan die anderkant van die skaal – jou lewe: wat jy dink, en wat jy sê, en wat jy doen; jou gewoontes, die manier hoe jy reageer teenoor God en ander mense en dinge wat gebeur.

Glo jy in Christus? Dan is jy God se kind – en dan sal en moet jy lewe sodat dit duidelik sal wys wie jou Pa, jou Vader is...

Dis waartoe Paulus jou oproep.

(So tussen in waarsku hy dat dit vir jou ook gevolge gaan hê – hy is byvoorbeeld ŉ gevangene in Rome omdat hy lewe soos dit pas.)

In v.2 begin Paulus leer wat dit is om “in ooreenstemming met ons roeping te lewe”.

Hy begin by die begin, by dit wat noodsaaklik is om enige van die ander te kan doen. As hierdie nie jou gesindheid is nie, kan jy maar vergeet om enige van die res te kan reg kry.

Onthou gesindheid is nie iets wat jy doen nie – dit is die gees waarmee jy alles doen.

Om dit te verduidelik wil ek die beeld gebruik wat Paulus vroeër (2:22) gebruik het, dat ons “saam opgebou word as ŉ geestelike huis waarin God woon.”

En daarby saam wil ek ŉ soortgelyke beeld gebruik uit 1 Petrus 2:5, waar Petrus leer, “Laat julle as lewende stene opbou tot ŉ geestelike huis.”

Dink aan ŉ muur of ŉ huis wat met klip gebou is, soos die ou geboue wat mens veral in die Oos-Vrystaat kry (wat ek netnou gewys het).

Voordat jy ŉ klip in die muur kan messel, moet jy dit klip eers regkap.

ŉ Klip wat jy uit die veld optel is nie netsoos jy dit optel geskik om in so ŉ muur in te bou nie. As jy die klip netso inbou dan bring dit net moeilikheid.

Dit pas nie reg met die ander reggekapte klippe in nie, dit hou nie die muur reguit of regop nie, en uiteindelik tuimel die ou spulletjie in mekaar.

So is dit ook met my en jou en elke gelowige.

Ons moet elkeen eers in die regte vorm wees, ons moet eers die regte gesindheid hê voordat ons in die geestelike huis ingebou kan word waarin God woon.

Sonder hierdie gesindheid is selfs die mees begaafde lidmaat vir gemeente net ŉ beproewing.

Trouens, hoe meer gawes en kennis en ervaring iemand het, hoe groter probleem is hulle as hulle nie die gawes gebruik in die gesindheid wat pas by God se kinders nie.

So wat is die gesindheid wat Paulus in v. 2 leer?

*“Wees altyd beskeie (nederig), vriendelik (sagmoedig), en geduldig (lankmoedig), en verdra mekaar in liefde.”*

Kinders van God is en moet beskeie of **nederig** wees.

Nederigheid is nie swakheid, sonder ruggraat of sonder ambisie nie.

Nederigheid is wanneer ander se gevoelens en behoeftes belangriker word as jou eie.

Dit is om nie aan jouself te dink nie – die te veel nie, nie te min nie, maar glad nie eens aan jouself te dink nie...

Nederigheid is ŉ nugtere erkenning dat jy self niks is nie, en dat God alles is.

Selfs al gebruik God jou vir iets groots en wonderliks, dan is nederigheid om die besef uit te leef dat dit nie uit jouself is nie maar God wat die gawe gee en die toepassing rig, en ook die vrug uit genade gee om Homself te verheerlik.

Nederigheid is nie populêr buite God se huisgesin nie.

Dit word nog altyd en vandag steeds deur die wêreld verag en verkleineer.

Die wêreld het waardering vir trots en selfhandhawing, opstaan vir jou regte!

Nederigheid is nie meer ons menslike natuur nie.

Dit het eerste al gesneuwel in Adam en Eva toe hulle in hoogmoed self beter wou weet as God – en dit is steeds dood in ons sondige natuur.

Pas op vir jou eie hoogmoed wanneer jy tog sou begin dink jy is nederig of nederig genoeg.

Sonder selfverloënende nederigheid luister jy nie regtig na ander nie, luister jy nie eens na God nie en doen jou eie ding. Jy hoor die uitleg en die implikasies van die Woord maar jou lewe maar net voort soos jy wil en gewoond is.

As jy aktief in die gemeente is sonder nederigheid, dan rig jy onberekenbare skade aan met al jou gawes en kennis en ervaring en korrektheid.

Sonder nederigheid is jy soos ŉ kantige klip uit die veld wat nie pas in die opbou van die geestelike huis waarin God woon nie.

Maar as dit nie in ons het nie, waar of liewer by wie sal ons dit dan kan kry?

Nederigheid is die resultaat daarvan om in die teenwoordigheid van jou almagtige Vader te wees; om jouself te sien in vergelyking met die onbegrensde, volmaakte liefde van Jesus Christus.

In God drie-enig se teenwoordigheid, saam in sy huisgesin, pas dit tog dat jy sal terugstaan sodat Hy eerste sal wees, sodat Hy besluit en sê wat jy moet doen, sodat Hy beheer wie word as prefek gekies, wie se voortel word aanvaar.

Kan jy nou die bevryding indink as jy jou in nederigheid aan Hom oorgee?

Dis is tog ondenkbaar en daarom onvanpas dat ŉ kind van God in sy teenwoordigheid iets van homself sal dink?

Dit is net moontlik as Jesus deur geloof in jou woon, as waarlik besef dat jy ŉ kind van God in sy huisgesin is.

Hoe meer jy Jesus opsoek en van Hom leer, hoe meer verander die Heilige Gees jou om al meer soos Jesus te word (2 Kor. 3:18).

Jesus was nederig soos Hy self in Mat. 11:29 sê dat Hy “nederig van hart” is en in Fil. 2:5-8 verduidelik Paulus dit.

Jesus was al van ewigheid af al God maar Hy het sy hemelse heerlikheid prysgegee om ŉ mens te word, Homself laat vermoor sodat jy en ek met God versoen kon word.

Hy, die verhewe, die ewige, die magtige het van homself minder gedink as van nietige veragtelike sondaars soos ek en jy.

En omdat Hy nou in jou woon deur geloof, en jy saam met Hom in ons Vader se huisgesin – daarom, en net daarom kan jy en moet jy ook nederig wees.

Dit is om jouself prys te gee, jou eie voordeel en jou opinies en alles waarvan jy hou te laat vaar ter wille van God en ander.

Dit is om jouself te verloën soos Jesus gesê het jy moet doen as jy Hom wil volg (Mar. 8:34).

Vanuit nederigheid kom vriendelikheid of **sagmoedigheid**.

Dit is net ŉ nederige mens, een wat minder van homself en sy regte dink as ander – soos Jesus – wat sag en vriendelik kan wees.

God se kinders kan en moet sag en vriendelik bly selfs terwyl ander nie na jou wil luister nie, selfs wanneer ander jou benadeel en skade berokken en seermaak en beledig.

Sagmoedigheid is teenoorgestelde van hard wees, rof, dominerend, aggressief of geweldadig in jou optrede of met jou woorde.

Nee, jy kan vriendelik en sagmoedig bly want jy weet dat jy nie die regte uitslag moet verseker met jou argument of jou kennis en ervaring nie – God sal die uitkoms bepaal.

En selfs al wil Hy dit laat verkeerd loop dan is dit goed want Hy weet beter en nie jy nie.

In nederigheid teenoor God en almal om jou kan jy en behoort jy vriendelik en sagmoedig te wees teenoor almal en in alle omstandighede.

Dit is wat pas by jou roeping as kind van God.

Kan jy self? Weer en net maar harder probeer?

Nee – agmoedigheid het ook gesneuwel onder ons sondige natuur.

Hoe dan?

Weereens net deur Christus wat deur geloof in jou woon, want in Mat 11:29 se Hy, “Ek is sagmoedig en nederig van hart.”

En daarom kan en moet jy vriendelik en sagmoedig wees – soos Hy wat in jou woon.

Glo jy in Christus? Dan woon Hy in jou – en dan sal en moet jou lewe dit wys...

Verder is dit gepas dat jy **geduldig** sal wees, verdraagsaam, lankmoedig, stadig om kwaad te word of te wil baklei.

Geduld groei ook net uit nederigheid en sagmoedigheid want

God en ander is belangriker in jyself, en omdat Hy in beheer is

kan jy in vriendelikheid geduldig wees.

Selfs as ek in die ry moet staan by Binnelandse sake?

Ja, in Rom. 5:3 leer Paulus juis dat ons geduld leer deur swaarkry –

beproewing soos rye en siekte en werkloosheid en mense wat jou lewe vir jou moeilik maak.

Juis daar waar die wêreld ongeduld en woede sou verwag – daar getuig jou geduld dat jy ŉ kind uit ŉ ander huis is.

Kan jy jou indink hoe hierdie wêreld en die toenemende veragtinge en lastering van God hom woedend moet maak?

En dan hou Hy sowaar Jesus se wederkoms en sy oordeel terug in geduld sodat daar nog meer kans tot bekering kan wees? (2 Pet. 3:9)

As jy in sy huisgesin is, omdat Jesus in jou hart woon, daarom pas dit dat jou lewe net soos jou Vader sal getuig van geduld en lankmoedigheid.

En hierdie drie, nederigheid, vriendelike sagmoedigheid en geduld is noodsaaklik vir die vierde en dit is om **mekaar in liefde te verdra**.

Natuurlik is jou liefde vir God en ander mense noodsaaklik vir al hierdie gesindhede.

Maar Paulus lig die liefde spesifiek uit as hy oor ons verdraagsaamheid vir mekaar skryf, seker vir dieselfde rede as wat Petrus in 1 Pet. 4:8 skryf dat ons mekaar moet liefhê, “want liefde bedek baie sondes.”

Ons is nog nie in die volmaakte nie en ander broers en susters saam met jou in God se huisgesin is net so onvolmaak en stoei nog netso met sonde soos jy ook maar.

In nederige, sagmoedige geduld moet jy ander gelowiges verdra in liefde.

Dit is Jesus se onvoorwaardelike, selfopofferende liefde wat jou liefde voed en anker sodat sy liefde deur jou genoeg sal wees sodat jy ander kan verdra.

Nie uit dwang of goeie maniere nie, maar uit ware liefde.

Dit is gepas en kan en moet duidelik sigbaar wees in jou lewe.

Hierdie gesindheid wat pas by God se kinders,

om nederig en sagmoedig en geduldig te wees en mekaar in liefde te verdra –

dit is noodsaaklik vir enige en alles wat pas by ons roeping.

Hoe lyk dit in praktyk? ŉ Chinese Bybelverklaarder, Watchmen Nee, het hierdie ware storie vertel van ŉ Christen boer in Suid China:

Hy moes sy landerye natlei, die rys staan mos so in water. Hy het die water met die hand uit die stroom gepomp verby sy buurman se twee landerye om hoër op teen die berg by sy eie te kom.

Maar toe hy sy land vol water het, toe maak sy ongelowige buurman deur die nag ŉ gat oop sodat die water uitloop en die buurman sŉ nat maak.

Nadat dit ŉ paar keer gebeur het, vra die boer toe raad by sy medegelowiges.

Hulle advies is dat ‘n ongelowige net sou doen wat reg is, maar dat ŉ Christen darem meer moet doen.

Die boer het hulle raad gevolg en elke keer eers die buurman se land vol water gepomp en eers daarna ook sy eie.

Na ŉ tyd het die buurman, hom daaroor uitgevra en na sy getuienis to self ook tot geloof gekom.

Dit is hoe dit in praktyk lyk as jou gesindheid pas by God se huisgesin. Ons sukkel hiermee in gemeentes – veral as die teenkanting of selfs onreg van gelowiges kom van wie ons beter verwag het.

Asseblief, moenie dat dit ŉ probleem wees vir jou en my en hierdie gemeente nie.

Jy glo mos, nie waar nie?

Dan woon Jesus in jou hart en is jy in die liefde gegrondves en geanker.

En dan kan en moet sy nederigheid, sy sagmoedigheid, sy geduld en sy liefdevolle verdraagsaamheid duidelik word in jou lewe.

Dit is al gesindheid wat pas by jou roeping as kind van God...

Amen